Diari Oficial de la Generalitat Valenciana


Sumari del DOGV 9257, del 17-01-2022 (2022/185)

RESOLUCIÓ d'11 de gener de 2022, de la gerent de la Societat Valenciana de Gestió Integral de Serveis d'Emergències, per la qual s'acorda donar publicitat a les bases que regulen la borsa urgent d'ocupació temporal de Cap de Servei de Recursos Humans.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9257

Data del DOGV
:   17-01-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/185


Data del document
:   11-01-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * concurs administratiu

RESOLUCIÓ d'11 de gener de 2022, de la gerent de la Societat Valenciana de Gestió Integral de Serveis d'Emergències, per la qual s'acorda donar publicitat a les bases que regulen la borsa urgent d'ocupació temporal de Cap de Servei de Recursos Humans. [2022/185]  
El III Acord de la Comissió de Diàleg Social del Sector Públic Instrumental de la Generalitat sobre l'aplicació a la constitució i funcionament de les borses d'ocupació temporal (Resolució de 31 de juliol de la Conselleria d'Hisenda i Model Econòmic, publicada al DOGV el 20 d'agost) estableix els criteris d'actuació comuns en els processos selectius d'aplicació als ens del sector públic instrumental. En el marc d'aquesta normativa, per a donar resposta a les necessitats existents i immediates, per raons d'urgència, i amb la sol·licitud prèvia i acord de la Comissió de Seguiment del III Acord, tot respectant les disposicions legals i la normativa aplicable en el Sector Públic Instrumental (SPI) de la GVA, es dona publicitat al procés selectiu per a la creació amb caràcter urgent de la borsa del lloc de Direcció de Servei de Recursos Humans convocat en la convocatòria extraordinària de data de resolució d'11 de gener de 2022.  
  
1. Normes generals  
1.1. Mitjançant Resolució de data d- 11 de gener de 2022, la Direcció General de la SGISE va convocar una borsa d'ocupació temporal amb caràcter extraordinari per a un lloc de Cap de Servei de Recursos Humans. Mentre es constitueix la borsa esmentada i davant la necessitat de cobertura del lloc corresponent es convoca una borsa urgent per a l'exercici provisional del lloc que s'inclou en l'annex I, pel procediment de concurs (baremació de mèrits), per mitjà de la contractació laboral temporal, així com per a la mobilitat funcional per a la realització de funcions superiors amb caràcter temporal (millora d'ocupació), d'acord amb el que es disposa en l'apartat tercer, punt 5 del III Acord de la Comissió de Diàleg Social del Sector Públic Instrumental de la Generalitat.  
1.2. Les discrepàncies, reclamacions i dubtes que sorgisquen de l'aplicació i de la interpretació d'aquestes bases es tractaran en la Comissió de Seguiment formada per la representació legal de la plantilla i de la SGISE amb competències suficients per a dirimir els diferents casos.  
1.3. Aquesta convocatòria tindrà en compte el principi d'igualtat de tracte entre homes i dones pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, per a la igualtat efectiva de dones i homes.  
  
1.4. El sistema de selecció respectarà els principis de publicitat, mèrit, capacitat i lliure concurrència de les persones candidates, de conformitat amb l'article 51 de la Llei de Funció Pública Valenciana, així com els principis de celeritat i eficàcia, i garantirà, en tot moment, la transparència del procés de selecció.  
1.5. La borsa d'ocupació temporal es constituirà d'acord amb els principis d'especialització i territorialitat, per grup i/o categoria professional. En tot cas, els/les aspirants a la borsa hauran de reunir els requisits generals de titulació i la resta de condicions exigides per a participar en les proves selectives d'accés al corresponent grup professional del lloc a cobrir. D'acord amb el que s'estableix en el punt 5 de l'acord tercer de la Resolució de 31 de juliol de 2018, pel qual es dicten instruccions i es disposa la publicació del III Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a la constitució i funcionament de les borses d'ocupació temporal, els llocs necessaris a cobrir s'oferiran prioritàriament al personal laboral fix de la SGISE que, reunint els requisits exigits al lloc, forme part de la borsa d'ocupació temporal corresponent. L'exercici d'aquestes funcions no podrà suposar consolidació de grup o retribucions.  
  
1.6. El nomenament suposarà la subscripció d'un contracte laboral que s'efectuarà amb relació al lloc de treball, d'acord amb les modalitats contractuals i amb les limitacions temporals establides en l'Estatut dels Treballadors o legislació de desenvolupament en el marc de la relació laboral que unisca a cada persona treballadora amb la SGISE.  
  
1.7. Correspondrà a la Comissió de Seguiment constituïda en l'entitat, de conformitat amb el punt onzé del II Acord de la Comissió de Diàleg Social, la comprovació i avaluació dels mèrits del personal aspirant a aquesta convocatòria.  
  
2. Requisits  
2.1. Aquelles persones que desitgen participar en el procés selectiu per a la constitució de les borses corresponents hauran de posseir, en el dia de la finalització del termini de presentació de sol·licituds i mantindre fins al moment de la formalització del contracte de treball, els següents requisits:  
2.1.1 Nacionalitat: tindre la nacionalitat espanyola o d'un estat membre de la Unió Europea, o estrangers amb residència legal a Espanya. Podrà, no obstant això, també presentar candidatura qualsevol persona que no es trobe en les situacions esmentades de nacionalitat i/o residència, per a la qual cosa és obligatori obtindre la residència legal a Espanya en cas de contractació.  
2.1.2 Tindre capacitat per a contractar la prestació del seu treball, d'acord amb el que preveu l'article 7 de l'Estatut dels Treballadors.  
2.1.3 Edat: tindre 16 anys i no haver arribat a l'edat màxima legal de jubilació.  
2.1.4 No incórrer en cap causa d'incompatibilitat que li impedisca l'exercici de funcions en règim general amb una entitat pública.  
2.1.5 Posseir les capacitats i aptituds físiques i psíquiques que siguen necessàries per a l'exercici de les corresponents funcions o tasques. La condició de diversitat funcional, si és el cas, s'acreditarà amb el certificat oficial corresponent.  
2.1.6 Habilitació: no trobar-se inhabilitat/ada per sentència ferma o a conseqüència d'haver sigut acomiadat/ada disciplinàriament de manera procedent, per a exercir funcions similars a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a cap sanció disciplinària o equivalent que impedisca, en els mateixos termes i en el seu estat, l'accés a l'ocupació pública.  
2.1.7 Estar en possessió de la titulació exigida d'acord amb el perfil del lloc especificat en l'annex I que corresponga amb la candidatura presentada, o equivalent, i s'haurà d'acreditar l'homologació en cas de titulació obtinguda a l'estranger. Els requisits anteriors s'hauran de reunir en referència amb l'últim dia del termini de presentació de sol·licituds, i es mantindran durant tot el temps de permanència a la borsa. Serà nul·la la contractació d'alguna persona de la borsa que incórrega en causes d'incapacitat segons la normativa vigent  
2.2. Les persones amb diversitat funcional seran admeses en igualtat de condicions amb els altres aspirants, sense establir exclusions per limitacions psíquiques o físiques, tret dels casos en què siguen incompatibles per a la realització de les tasques o funcions corresponents. Per a aquestes persones, si ho han sol·licitat prèviament a la instància, l'òrgan tècnic de selecció adaptarà, en la mesura que siga possible, el temps i mitjans de realització dels exercicis de manera que gaudisquen d'igualtat de condicions.  
  
3. Presentació de sol·licituds  
3.1. La presentació de sol·licituds i inscripció es realitzarà exclusivament per mitjans electrònics, atenent la capacitat tècnica i el perfil professional per a l'accés i disponibilitat dels mitjans electrònics del col·lectiu al qual es dirigeix. Aquelles persones que desitgen participar en aquest procés selectiu hauran de realitzar la inscripció a través de la pàgina web de la SGISE, en l'apartat corresponent https://sgise.es en el termini de 5 dies hàbils a comptar a partir de l'endemà a la publicació de la convocatòria en el Diari Oficial de la Generalitat Valenciana, i hauran d'aportar la documentació requerida pels mitjans electrònics que es posen a disposició.  
3.2. En el procés de la inscripció electrònica haurà de presentar-se la següent documentació, amb caràcter obligatori:  
a) Currículum detallat i degudament justificat, on s'acredite la seua trajectòria, experiència professional, així com els títols, idiomes, cursos i diplomes obtinguts que es valoraran, si és el cas, en la fase de concurs.  
  
b) DNI/passaport/NIE/Document d'identitat corresponent.  
c) Còpia de la titulació exigida.  
d) Formulari d'autobaremació.  
e) Tots els mèrits que es consideren oportuns i que hagen sigut al·legats.  
f) Certificat que acredite, si és el cas, algun tipus de diversitat funcional.  
g) Documentació acreditativa, si és el cas, de condició de víctima de violència de gènere o víctima de terrorisme.  
h) Justificant d'haver realitzat el pagament de l'import corresponent de participació que estableix l'apartat 4.  
i) Declaració jurada respecte del compliment de no haver sigut inhabilitat o inhabilitada per sentència ferma o a conseqüència d'haver sigut acomiadat/ada disciplinàriament de manera procedent, per a exercir funcions similars a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a cap sanció disciplinària o equivalent que impedisca, en els mateixos termes i en el seu estat, l'accés a l'ocupació pública. Aquesta declaració s'efectuarà directament durant el procés d'inscripció per la web.  
  
j) Declaració responsable, que serà efectuada directament en el procés d'inscripció electrònica, en què es faça constar:  
- La seua confirmació del fet que compleix els requisits indispensables exigits.  
- El seu reconeixement de l'autenticitat de la documentació que hi adjunta i de la informació que recull el seu currículum.  
- La seua acceptació expressa de tot el que estableixen les bases reguladores d'aquesta convocatòria.  
- La seua autorització a la SGISE i, si és el cas, per al tractament automatitzat de les seues dades.  
- La seua autorització a la SGISE per a la publicació, en la seua pàgina web, dels resultats obtinguts en el procés de selecció.  
La no presentació de la documentació esmentada suposarà l'exclusió directa de la persona inscrita.  
3.3. El control de validesa de la documentació que es presente podrà determinar l'exclusió del procés de les persones que no complisquen algun dels requisits, sense perjudici que la SGISE puga requerir en qualsevol moment a les persones aspirants que aporten els documents originals per a la seua confrontació, fins i tot una vegada conclòs el procés selectiu, i eliminar la persona aspirant o rescindir la relació laboral si s'observara alguna irregularitat. En cas de no presentar-se alguna documentació de la manera establida, la persona que no complisca amb aquest requeriment no serà contractada i suposarà la seua expulsió directa de la borsa.  
3.4. La consignació de dades falses en la sol·licitud d'aquesta convocatòria, o la falsedat en la documentació aportada, comportarà l'expulsió automàtica de la convocatòria i/o borsa de treball, si és el cas, sense perjudici de les mesures legals que corresponga adoptar.  
3.5. El domicili, el correu electrònic i els telèfons de contacte que s'indiquen en la inscripció es consideraran com els únics vàlids a l'efecte de notificacions i per a la crida en la contractació, i seran responsabilitat exclusiva del sol·licitant tant els errors en la seua consignació, com el fet de no comunicar per escrit a aquesta entitat qualsevol canvi de domicili, correu electrònic i/o telèfon de contacte. Correspon a les persones aspirants prestar la deguda atenció a la publicació de les llistes, així com a la informació dels terminis i els requeriments que la SGISE poguera fer-los amb caràcter general, que s'hauran de fer sempre i únicament en el portal d'ocupació https://sgise.es. Els possibles requeriments personals es realitzaran a través del telèfon o correu electrònic facilitat per les persones aspirants, i serà responsabilitat seua prestar la deguda atenció a aquestes comunicacions.  
3.6. Els errors de fet, materials o aritmètics que s'advertisquen en la sol·licitud podran esmenar-se fins a la finalització del període de presentació de sol·licituds, d'ofici o a petició de l'interessat/ada.  
  
3.7. Totes les publicacions que, en relació amb aquest procés es realitzen, es faran garantint la protecció de les dades personals.  
  
4. Pagament de participació  
4.1. Per a la correcta inscripció s'ha d'haver procedit al pagament que estableix aquesta entitat.  
4.2. El preu establit serà de 20 euros. Aquest pagament es realitzarà mitjançant transferència al compte de la SGISE en el banc Santander amb les següents dades de transferència: IBAN: ES0164769870579219875249. En «Concepte» de la transferència, la persona aspirant haurà de consignar el seu nom i cognoms, número d'identitat i text «Pagament inscripció Cap de Servei de Recursos Humans». En cap cas, aquest pagament de participació eximirà del tràmit de registre electrònic de la sol·licitud en la web. La falta de justificació de l'abonament d'aquest preu o de la presentació dins del termini establit i en la forma escaient en la web de la sol·licitud d'inscripció determinarà l'exclusió de la persona aspirant.  
4.3. Exempcions al pagament d'inscripció. Estaran exemptes del pagament:  
a) Les persones que figuren com a demandants d'ocupació durant el termini, almenys, de sis mesos anteriors a la data de convocatòria de les proves selectives. Són requisits per a obtindre l'exempció que, en el termini de què es tracte, no hagen rebutjat cap oferta d'ocupació adequada, no s'hagen negat a participar, excepte causa justificada, en accions de promoció, formació o reconversió professional i que, així mateix, no tinguen rendes superiors, en còmput mensual, al salari mínim interprofessional. Per a acollir-se a l'exempció, els/les interessats/ades han d'acreditar la condició de demandant d'ocupació, així com de no haver rebutjat cap oferta d'ocupació adequada, no haver-se negat a participar en accions de promoció, formació o reconversió professional; tot això, mitjançant un certificat emés per l'Institut Nacional d'Ocupació o, si és el cas, el servei regional d'ocupació que corresponga, i acompanyar aquest certificat de l'informe actualitzat de la vida laboral emés per la Tresoreria General de la Seguretat Social. Quant a l'acreditació de les rendes, es farà amb una declaració jurada o promesa escrita del sol·licitant.  
b) Les persones que siguen membres d'una família nombrosa de caràcter especial o d'una família monoparental de categoria especial, en els termes de l'article 12.1.c de la Llei 40/2003, de 18 de novembre, de protecció a les famílies nombroses. La condició de família nombrosa de categoria especial s'ha d'acreditar mitjançant el corresponent títol actualitzat. S'ha d'adjuntar a la sol·licitud una còpia compulsada o confrontada del carnet de família nombrosa de caràcter especial en vigor. Tindran dret a una reducció del 50 % de l'import total les persones que acrediten ser membres de família nombrosa de categoria general. L'acreditació d'aquesta condició es farà adjuntant a la sol·licitud una còpia compulsada o confrontada del carnet de família nombrosa general en vigor.  
c) Les persones que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova que preveu la normativa autonòmica contra la violència sobre la dona en l'àmbit de la Comunitat Valenciana.  
d) Les persones amb diversitat funcional igual al 33 % o superior. Aquesta condició s'ha d'acreditar mitjançant un certificat actualitzat acreditatiu de la discapacitat expedit per l'òrgan competent per a expedir aquests certificats. La sol·licitud s'ha d'acompanyar d'una còpia compulsada o confrontada del certificat.  
e) Les persones en situació d'exclusió social quan aquesta s'acredite per l'òrgan competent en matèria de benestar social de l'ajuntament de residència.  
f) El personal amb condició indefinida de la SGISE.  
Les persones aspirants que concórreguen en una o diverses d'aquestes circumstàncies ho han de fer constar en la sol·licitud d'inscripció telemàtica marcant la casella destinada a aquest efecte. Així mateix, han d'aportar, en l'apartat corresponent en la web en el moment de la inscripció, la documentació acreditativa d'aquesta condició dins del termini previst per a fer la inscripció.  
4.4. La devolució d'aquest pagament no procedirà en els supòsits d'exclusió de les proves selectives per causa imputable a la persona interessada.  
4.5. La falta de la justificació de l'abonament del pagament de participació en el moment de la inscripció determinarà l'exclusió de la persona aspirant.  
4.6. Les persones que superen finalment el procés selectiu i hagen sol·licitat una de les exempcions establides en aquest apartat han de presentar fotocòpia compulsada dels documents acreditatius d'aquesta exempció, prèvia a la seua possible contractació temporal. En cas contrari, no podran formalitzar el contracte, sense perjudici de la responsabilitat en què poguera haver incorregut per falsedat en la seua sol·licitud de participació.  
  
5. Admissió  
5.1. Transcorregut el termini de presentació de sol·licituds, es publicarà en la web de la SGISE el llistat provisional de persones admeses i excloses, així com la indicació del motiu d'exclusió, si és el cas, i es concedirà un termini de 2 dies hàbils a partir de l'endemà de la seua publicació en la pàgina web de la SGISE, per a esmenar o al·legar el que s'estime pertinent. L'esmena es realitzarà a través de les webs referenciades en els apartats habilitats a aquest efecte.  
5.2. Una vegada es resolguen les possibles reclamacions, es publicarà en la pàgina web el llistat definitiu de persones admeses i excloses, el qual portarà implícita l'estimació o desestimació de les sol·licituds d'esmena. Aquesta publicació servirà de notificació a l'efecte d'impugnacions i recursos.  
  
6. Procediment de selecció  
6.1. El procediment de selecció serà el de baremació de mèrits, de conformitat amb el que s'estableix en l'annex I.  
6.2. Per a la baremació es tindrà en compte el formulari d'autobaremació presentat amb la inscripció. No es tindran en compte els mèrits que no hagen sigut autobaremats per les persones interessades. En aquesta fase no s'admetrà la incorporació de nous mèrits als ja presentats, únicament correccions sobre aquests últims. El resultat de la fase de concurs serà publicat en la web de la SGISE de la mateixa manera i amb els mateixos terminis a l'efecte de reclamació, que el que estableix el punt 5.1.  
6.3. Una vegada realitzada la baremació de mèrits, la puntuació obtinguda, d'igual forma que el que s'estableix en el punt 5.1, es farà pública en la web de la SGISE.  
  
7. Constitució de la borsa de treball temporal  
7.1. Finalitzat el procés selectiu i el termini establit per a presentar reclamacions, d'acord amb la puntuació final obtinguda per cada candidatura admesa i sempre que la puntuació final obtinguda siga igual o superior a 50 punts, es publicarà el llistat de les persones que passen a formar part de la borsa específica, ordenada per puntuació de major a menor. Aquest ordre és el que determinarà la crida corresponent.  
  
7.2. En cas d'empat, caldrà ajustar-se a l'ordre següent:  
a) Per la major puntuació obtinguda en els diferents apartats del barem del concurs, pel mateix ordre en el qual figuren relacionats,  
  
b) en favor de les persones que siguen víctimes de violència de gènere i/o terrorisme  
c) en favor de la persona amb diversitat funcional,  
d) la persona que acredite un percentatge més alt de discapacitat,  
e) en favor del sexe menys representat dins del departament corresponent.  
7.3. La constitució de la borsa de treball temporal corresponent es publicarà en la web de la SGISE i mantindrà la seua vigència fins a la resolució de la convocatòria extraordinària corresponent o, com a màxim, fins a un any des de la publicació en el Diari Oficial de la Generalitat Valenciana d'aquesta convocatòria.  
En tot cas, es constituiran noves borses d'ocupació temporal, després de la finalització dels procediments de selecció convocats en l'execució de les ofertes públiques d'ocupació dels llocs corresponents. La constitució d'aquestes noves borses anul·larà les existents amb anterioritat del mateix lloc.  
7.4. El personal que resulte contractat temporalment estarà subjecte al període de prova que estableix la normativa laboral. La falta de superació d'aquest període de prova suposarà l'exclusió directa de la borsa.  
  
8. Normes finals  
8.1. La convocatòria, les seues bases i qualsevol acte administratiu que es derive d'aquesta i de les actuacions del tribunal, podran ser impugnats per les persones interessades en els casos i en la forma que s'estableix en la Llei de Règim Jurídic de les Administracions Públiques i del Procediment Administratiu Comú.  
8.2. El règim de funcionament de la borsa serà el que legalment estableix la Resolució de 31 de juliol de 2018, de publicació del III Acord de la Comissió de Diàleg Social del SPI, i el reglament aprovat de l'entitat.  
8.3. Per a poder formar part de la borsa, el personal temporal o en mobilitat funcional temporal de la mateixa entitat, que a la data de finalització del termini de presentació de sol·licituds estiga ocupant un lloc vacant, haurà de sol·licitar la seua inscripció en la borsa corresponent, i serà baremat per la comissió de seguiment en el moment en què cesse en el lloc esmentat, en el termini màxim d'un mes, i mentre això es produeix constarà com a laboralment actiu.  
8.4. El personal que resulte contractat temporalment, d'acord amb els supòsits establits legalment, a temps parcial, podrà optar a una altra contractació a temps complet de la mateixa categoria i/o grup professional, i haurà de renunciar al seu contracte anterior, tenint en compte l'ordre de puntuació en la borsa.  
  
9. Comissió de seguiment  
9.1. Es constituirà una comissió de seguiment de les borses d'ocupació temporal resultants que estarà formada paritàriament per representants de la SGISE i representants legals dels treballadors, la qual s'encarregarà del seguiment de la constitució i funcionament d'aquestes borses.  
9.2. Aquesta comissió estarà formada per un nombre màxim de 6 persones, i elaborarà un reglament intern de funcionament.  
  
10. Tractament de dades personals  
D'acord amb el que estableix el Reglament (UE) 2016/679 del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de Protecció de Dades Personals i garantia dels drets digitals, li comuniquem que les dades facilitades a través d'aquesta sol·licitud d'ocupació seran incorporades a un fitxer titularitat de la SGISE a fi de formar part en els processos de selecció de personal que realitze l'entitat. Les dades es conservaran durant el període de temps que es requerisca per al procés de selecció i no seran cedides tret d'obligació legal. Aquestes dades seran utilitzades amb l'única finalitat de fer-li participar en els processos de selecció de personal realitzats per la SGISE.  
  
L'Eliana, 11 de gener de 2022.- La gerent de la SGISE: María Vicenta Duart Arce.  
  
  
  
ANNEX I  
Lloc objecte de convocatòria creació de borsa: Cap de Servei de Recursos Humans  
  
Missió del lloc: Dirigir, planificar, estudiar, proposar, coordinar, gestionar, supervisar i assessorar en aquelles funcions assignades per la Gerència de la SGISE en matèria de Recursos Humans.  
  
Formació requerida: Títol universitari oficial de doctor/a, llicenciat/da, enginyer/a, arquitecte/a o bé títol universitari oficial de grau o certificat de correspondència equivalent nivell 2 (grau) del Marc Espanyol de Qualificacions per a l'Educacio Superior (MECES) i nivell 6 del Marc Europeu de Qualificacions (EQF), que d'acord amb els plans d'estudi vigents habilite per a l'exercici de les funcions del lloc. O tindre complides les condicions per a obtindre aquesta titulació abans de la finalització del termini de presentació de sol·licituds i disposar del certificat que ho acredite.  
  
Procediment de selecció: Baremació de mèrits  
  
Mèrits formatius (màxim 60 punts)  
  
Mèrit Puntuació  
Màster Oficial relacionat amb les funcions del lloc. (Màxim 20 punts) 10 punts per curs de 60 ECTS  
Cursos de formació i perfeccionament: Cursos específics relacionats amb l'exercici propi del lloc d'una durada mínima de 20 hores lectives. (Màxim 25 punts).  
Per curs acreditat de 99 o més hores 6 punts  
Per curs acreditat de 50 a 98 hores 5 punts  
Per curs acreditat de 20 a 49 hores 3 punts  
Idiomes (màxim 15 punts)  
Valencià  
Certificat de nivell A1 1,5  
Certificat de nivell A2 3  
Certificat de nivell B1 4,5  
Certificat de nivell B2 6  
Certificat de nivell C1 8,5  
Certificat de nivell C2 o superior 10  
Anglés  
Certificat de nivell A1 1  
Certificat de nivell A2 2,5  
Certificat de nivell B1 3  
Certificat de nivell B2 3,5  
Certificat de nivell C1 o superior 4,5  
Certificat de nivell C2 o superior 5  
  
  
Mèrits professionals (màxim 40 punts)  
  
Mèrit Puntuació  
Temps de prestació de serveis en el sector públic en funcions iguals o similars. Es comptabilitza per mesos a raó de 30 dies treballats (màxim 35 punts)  
Prestació de serveis en les mateixes o anàlogues funcions del lloc en el sector públic en la matèria del lloc a cobrir 2 punts per mes treballat  
Prestació de serveis en tasques tècniques relacionades amb les funcions del lloc en el sector públic 1,6 punts per mes treballat  
Prestació de serveis de formació en l'àmbit del sector públic relacionats amb el sector de les emergències  
 0,4 punts per mes treballat  
Pràctiques en el sector públic curriculars o extracurriculars i/o beques de col·laboració (màxim 5 punts)  
Prestació de serveis en funcions del lloc en tasques tècniques en el sector públic en la matèria del lloc a cobrir 0,25 punts per mes treballat  
  
  
(1) Qualsevol dels mèrits aportats serà valorat una única vegada; en cas que siga un element necessari per a l'obtenció d'un requisit, no serà valorat en cap cas com a mèrit.  
(2) No es tindrà en consideració, per al còmput de mèrits, aquell curs formatiu o temps d'experiència professional que siguen necessaris per a l'obtenció d'un altre mèrit que ja haja sigut valorat.  
(3) L'acreditació de la realització de cursos es farà mitjançant la presentació del diploma o certificació de l'entitat que l'ha impartit, on figure el nombre d'hores lectives. En cas contrari, no es tindrà en consideració el curs que es pretenga puntuar.  
(4) No es tindrà en consideració com a curs les matèries que en aquest mateix sentit s'hagen pogut realitzar amb els estudis de la titulació que es presente tant per a ser admés/a al procés com per titulació superior a l'exigida. Tampoc es valoraran en aquest apartat cursos d'idiomes.  
(5) L'acreditació del nivell d'idioma valencià serà mitjançant la presentació dels certificats expedits per la Junta Qualificadora de Coneixements de Valencià o organisme homologat per aquesta. Es consideraran aquests certificats o els equivalents que es puguen generar en futures normatives. L'acreditació de l'idioma anglés i de l'altre idioma comunitari es farà mitjançant l'aportació de títols, diplomes i certificats expedits per les escoles oficials d'idiomes, per les Universitats Espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres, tenint en compte les seues modificacions posteriors per ordre de la conselleria competent en matèria d'educació. En cas de presentar certificació en diversos nivells d'un mateix idioma, només puntuarà el nivell més alt acreditat.  
  
(6) L'acreditació del temps efectiu treballat es realitzarà mitjançant la presentació de: - Per a saber si els serveis s'han prestat en llocs amb les mateixes funcions o similars s'haurà d'aportar contracte/s de treball o informe de vida laboral de la TGSS i certificat de l'empresa que contemple el temps treballat, i una descripció de les funcions desenvolupades, o bé contracte de prestació de serveis i certificat de l'empresa amb una descripció de les funcions desenvolupades.  
  
(7) L'acreditació de les pràctiques o beques de col·laboració es realitzarà mitjançant el certificat de la institució corresponent que indique clarament la data d'inici i la data de fi juntament amb una descripció de les funcions desenvolupades.